“สมชาย มีเสน” ยื่นหนังสือ ก.ล.ต. วอนเร่งดำเนินคดีอดีตบิ๊ก NMG บันทึกบ/ชผิดกฎหมาย!
“สมชาย มีเสน” ยื่นหนังสือ ก.ล.ต. วอนเร่งดำเนินคดีอดีตบิ๊ก NMG บันทึกบ/ชผิดกฎหมาย!
21 ก.พ. 2562

ผู้สื่อข่าวรายงานว่า เมื่อวันที่ 20 ก.พ.62 นายสมชาย มีเสน ประธานเจ้าหน้าที่บริหาร บริษัทเนชั่น มัลติมีเดียกรุ๊ป จำกัด (มหาชน) หรือ NMG ได้ทำหนังสือถึงเลขาธิการสำนักคณะกรรมการกำกับหลักทรัพย์และตลาดหลักทรัพย์ โดยอ้างถึงหนังสือฉบับลงวันที่ 10 ต.ค. 61 เรื่อง รายงานผลการตรวจสอบกรณีบันทึกรายได้ค้างรับที่มีนัยสำคัญในงบการเงินประจำรอบปี 2560 ที่อาจไม่เป็นไปตามพระราชบัญญัติหลักทรัพย์และตลาดหลักทรัพย์ (ก.ล.ต.) พ.ศ.2535
โดยระบุว่า ตามที่บริษัทได้ทำหนังสือถึง ก.ล.ต. เพื่อขอทราบความคืบหน้าและเร่งดำเนินการตามกฎหมาย กรณีรายงานผลการตรวจสอบกรณีการบันทึกรายได้ค้างรับที่มีนัยสำคัญในงบการเงินรอบปี 2560 ที่อาจไม่เป็นไปตาม พ.ร.บ.หลักทรัพย์และตลาดหลักทรัพย์
รวมทั้งให้พิจารณาดำเนินการตามกฎหมายต่ออดีตกรรมการและผู้บริหารของ NMG ที่เกี่ยวข้อง ตามรายละเอียดที่แจ้งไว้ในหนังสือรายงานผลการตรวจสอบรายได้ค้างรับฯ ลงวันที่ 10 ต.ค.2561
ทั้งนี้ เนื่องด้วยกรณีดังกล่าวเป็นเรื่องที่กระทบต่อประโยชน์ของผู้ถือหุ้นและประชาชนอย่างมีนัยสำคัญ ประกอบกับกรณีที่ผู้ถือหุ้นบริษัทให้ความสนใจ และติดตามสอบถามมาอย่างสม่ำเสมอ ประกอบกับก.ล.ต.ได้รับเรื่องนี้ไว้พิจารณาเป็นระยะเวลานานกว่า 4 เดือนแล้ว
อย่างไรก็ตาม บริษัทยังไม่ได้รับทราบความคืบหน้าในการดำเนินการต่างๆ ของสำนักงานก.ล.ต. ต่อกรณีดังกล่าวแต่อย่างใด